12 Setlhopha se se Laolang se tlhomamisa gore meneelo e dirisiwa sentle le ka tsela e e botlhale. (Math. 24:45) Go dirwa bajete go tlhomamisa gore madi a dirisiwa sentle. (Luke 14:28) Mo metlheng ya go kwalwa ga Baebele, balebedi ba ba neng ba tlhomilwe go tlhokomela meneelo ba ne ba latela ditaelo tse di rileng go tlhomamisa gore meneelo eo e dirisiwa sentle. Ka sekai, Esera o ne a ya kwa Jerusalema ka gauta, selefera le dilo tse dingwe tse di tlhwatlhwakgolo tse kgosi ya Peresia e neng e di ntshitse e le moneelo. Dilwana tseo di ne di na le boleng jwa diranta di le dibilione di feta 1,3 go ya ka madi a gompieno. E re ka dilo tseno di ne di abetswe Jehofa, Esera o ile a dira dithulaganyo tse di neng di tla dira gore a sireletse dilo tseo e re ka ba ne ba tsamaya mo mafelong a a kotsi. (Esera 8:24-34) Moaposetoloi Paulo o ne a phutha meneelo gore e kgone go thusa bakaulengwe ba kwa Judea. O ne a tlhomamisa gore ba ba neng ba isa meneelo eo ba e tlhokomela “ka boikanyegi, e seng fela mo ponong ya ga Jehofa, mme le mo ponong ya batho.” (Bala 2 Bakorintha 8:18-21.) Phuthego ya ga Jehofa e etsa sekao sa ga Paulo le Esera ka go latela ditaelo tse di rileng go tlhomamisa gore meneelo e dirisiwa sentle.